BGRIM ถูกเกินไป !
ก่อนอื่นต้องเรียนให้นักลงทุนทุกรายทราบว่า อาจารย์ไม่ใช่ผู้วิเศษที่สามารถ “ชี้นกเป็นนก ชี้ไม้เป็นไม้” จึงไม่ควรคาดหวังในเรื่องที่ไม่เป็นความจริง เพราะเหมือนเป็นการโกหกตัวเองไปวัน ๆ และผลสุดท้ายจะทำให้ตัวนักลงทุนรู้สึกชอกช้ำหนักกว่าเดิม เพราะไม่ได้นำหลักการของการซื้อหุ้นมาใช้ประกอบการในการลงทุนนั่นเอง
22 ธ.ค. 2561

ตีแผ่บจ.ดัง
คุณอัจฉรา จาก อ.เมือง จ.ชลบุรี พูดถึงสถานการณ์ของหุ้น BGRIM หรือ บริษัท บี.กริม เพาเวอร์ จำกัด (มหาชน) ในช่วงที่นักลงทุนสถาบันกำลังพยายามลดพอร์ตเพื่อหันไปถือเงินสดมากขึ้น ทำให้ราคาหุ้นพื้นฐานดีตัวนี้ต่ำเกินไปจนบอกไม่ถูก จึงอยากให้อาจารย์ช่วยจุดประกายความหวังแก่นักลงทุนรายย่อยสักนิดหนึ่งว่า ราคาหุ้นไม่ควรต่ำไปกว่านี้อีกแล้ว ไม่ทราบพอทำได้ไหมค่ะ
 
ก่อนอื่นต้องเรียนให้นักลงทุนทุกรายทราบว่า อาจารย์ไม่ใช่ผู้วิเศษที่สามารถ “ชี้นกเป็นนก ชี้ไม้เป็นไม้” จึงไม่ควรคาดหวังในเรื่องที่ไม่เป็นความจริง เพราะเหมือนเป็นการโกหกตัวเองไปวัน ๆ และผลสุดท้ายจะทำให้ตัวนักลงทุนรู้สึกชอกช้ำหนักกว่าเดิม เพราะไม่ได้นำหลักการของการซื้อหุ้นมาใช้ประกอบการในการลงทุนนั่นเอง
เนื่องจากตัวแปรหลักที่ทำให้ตลาดหุ้นไทยซวนเซอย่างหนัก และหุ้นหลายตัวมีมูลค่าต่ำกว่าความเป็นจริงค่อนข้างมาก ล้วนเกิดจากนักลงทุนต่างชาติยังเทขายหุ้นไทยไม่เลิก ขณะเดียวกันก็พบว่า กองทุนในประเทศไม่ได้เข้าซื้อหุ้นเยอะเหมือนเมื่อก่อน ส่งผลให้ภาพของการลงทุนดูไม่ดีเอาเสียเลยนะครับ
ด้วยเหตุนี้อย่าได้แปลกใจที่เห็นหุ้น BGRIM หรือ บริษัท บี.กริม เพาเวอร์ จำกัด (มหาชน) ถูกเทขายอย่างไร้เหตุผล และยังเป็นการเทขายท่ามกลางข่าวดีมากมาย ซึ่งทั้งหมดเป็นผลมาจากบรรยากาศของตลาดหุ้นไม่ได้ทำให้นักลงทุนมีอารมณ์อยากเข้าไปไล่ซื้อหุ้นมากนัก ส่งผลให้หุ้นยังไม่สามารถวิ่งขึ้นไปหาราคาเป้าหมายที่นักวิเคราะห์ให้ไว้เกินระดับ 30 บาทสักที
เมื่อทุกอย่างล้วนอยู่เหนือการควบคุมไปหมดทุกอย่าง อาจารย์ถึงอยากให้นักลงทุนย้อนกลับมาดูพื้นฐานเป็นหลัก เพื่อทำให้รู้ว่า หุ้นตัวนี้น่าลงทุนมากขนาดไหน? และถ้ามองถึงอนาคตก็จะเห็นความน่าสนใจมากขึ้นเป็นกอง จึงขอให้นักลงทุนนำข้อมูลตัวเลขด้านล่างมาทบทวนกันสักหน่อย
 

โดยเฉพาะการอนุมานตัวเลขกำไรต่อหุ้นปี 2561 อยู่ในระดับใกล้เคียงกับปี 2560 ที่ระดับ 0.96 บาท ต่อจากนั้นนำมาเทียบเคียงกับค่า P/E ที่ระดับ 30 เท่า ราคาเป้าหมายของหุ้นจะสูงถึงระดับ 28.80 บาท และเมื่อใส่ตัวเลขการเติบโตเข้าไปเพิ่มอีกสักหน่อย พร้อมกับยกระดับค่า P/E ขึ้นไปอยู่ที่ระดับ 40 เท่า ราคาเป้าหมายจะขยับขึ้นไปอยู่แถว 38 บาทกันเลยทีเดียวนะครับ
ตรงนี้ถูกตอกย้ำด้วยคำสัมภาษณ์ของ นางปรียนาถ สุนทรวาทะ ประธานเจ้าหน้าที่บริหาร บริษัท บี.กริม เพาเวอร์ จำกัด (มหาชน) หรือ BGRIM เปิดเผยว่า บริษัทตั้งเป้ารายได้ปี 2562 จะเติบโต 16% ซึ่งจะผลักดันตัวเลขรายได้ขึ้นมาแตะระดับ 42,000 ล้านบาท หลังมีการจ่ายไฟฟ้าเข้าสู่ระบบเชิงพาณิชย์ (COD) เพิ่มเติม และดันกำลังผลิตรวมแตะ 2,939 MW
เพียงเท่านี้ก็ทำให้เห็นแล้วว่า BGRIM คือ “หุ้นเติบโตสูง” ที่นักลงทุนควรมีติดไว้ในพอร์ต โดยเฉพาะนักลงทุนที่มีเงินเย็นแช่ไว้ในพอร์ตเป็นจำนวนมาก ตรงนี้คือโอกาสทองที่ไม่ควรปล่อยทิ้งไป เพราะมองในมุมต่าง ๆ แบบรอบด้านก็มีแต่คำว่า “คุ้มค่า” นะครับ
นักลงทุนเห็นเหมือนกับที่อาจารย์เห็นในตอนนี้ไหม ?
สภาแมงเม่า : ดร.สมชาย
…
